དོན་དངོས་ཐོག་བླ་མ་སྐྱེས་ཆེན་དམ་པ་ཡིན་ཡང་རུང་གྲུབ་ཐོབ་དང་སྤྲུལ་སྐུ་ཡིན་ཡང་རུང་ཚང་མ་མི་ལུས་ཤ་ཁྲག་གི་ཕུང་པོ་གཡར་ནས་ཡོང་བ་ཞིག་ཡིན་ཕྱིན་ཚང་མ་སྐབས་དེའི་སྤྱི་ཚོགས་དེའི་ཁོར་ཡུག་གི་ཁྲོད་དུ་གནས་ཡོད་པས་མི་ཡུལ་གྱི་འཚོ་བ་བསྐྱེལ་དགོས་པ་སྨོས་མེད་རེད།གང་ཞིག་མི་ཡི་ཡུལ་དུ་འཚོ་གནས་བྱས་པ་ཙམ་གྱིས་སྐབས་དོན་གྱི་སྤྱི་ཚོགས་འཚོ་བ་དང་བྲལ་ཐབས་མེད་པ་ནི་སྨོས་མེད་རེད།དེར་བརྟེན་སྐྱེས་ཆེན་དམ་པའི་རྣམ་ཐར་ནང་དུ་སྤྱི་ཚོགས་འཚོ་བ་མཚོན་པའི་གནས་ཚུལ་མ་འཁོད་ན་རྣམ་ཐར་དེ་ཉིད་ཀྱི་རིན་ཐང་དེ་ཙམ་གྱིས་ཆ་ཚང་བར་མངོན་ཐུབ་ཀྱི་མེད།མཁན་ཉི་མ་བསྟན་འཛིན་གྱི་རང་རྣམ་ལ་ཡོངས་ཁྱབ་ཀྱི་སྐྱོན་ནད་དེ་འགོས་མེད།དེ་ཡང་རང་རྣམ་འདི་ལ་དམིགས་བསལ་གྱི་ཁྱད་ཆོས་ཕྱོགས་ཁ་ཤས་ནས་མངོན་ཐུབ་པ་སྟེ་ཐོག་མར་རང་རྣམ་འདིའི་འབྲི་སྟངས་ཀྱི་ཐད་ནས་ཉིན་ཐོ་ལྟ་བུའི་འབྲི་སྟངས་ཏེ་དུས་ཚོད་ཀྱི་འགྲོས་དང་བསྟུན་ནས་བྲིས་ཡོད་པ་སྟེ་ལོ་རེ་རེ་བཞིན་གྱི་གནས་ཚུལ་སྔ་ཕྱི་ལྟར་བཀོད་ཡོད།དེའི་ནང་དུ་ཆོས་ཕྱོགས་ཀྱི་མཛད་པ་ཙམ་མ་ཡིན་པ་འཇིག་རྟེན་པའི་གནས་ཚུལ་ཡང་མང་ཙམ་བཀོད་ཡོད་པས་རྣམ་ཐར་གྱི་དཔྱད་གཞིའི་རིན་ཐང་ཆེ་རུ་བཏང་ཡོད།ནང་དོན་གྱི་ཐད་ནས་བྱས་ན་དམིགས་བསལ་གྱི་ཁྱད་ཆོས་ཁག་ཁ་ཤས་མངོན་ཐུབ་པ་དཔེར་ན།རྣམ་ཐར་འདིའི་ནང་དུ་བླ་མ་རང་གི་གདུང་རྒྱུད་སྐམ་ཚང་གི་རྒྱུད་པ་བླ་རབས་མང་པོ་བཀོད་པ་དེ་རེད།